ไทยประกันอัดโบนัสตัวแทน
ไทยประกันชีวิต งัดโบนัสเงินสดล่อใจตัวแทน กระตุ้นยอดหลังไตรมาสแรกโตต่ำ 10%
30 เม.ย. 2558

ไทยประกันชีวิต งัดโบนัสเงินสดล่อใจตัวแทน กระตุ้นยอดหลังไตรมาสแรกโตต่ำ 10%
นายสวัสดิ์ นฤวรวงศ์ ผู้ช่วยกรรมการผู้จัดการใหญ่ บริษัท ไทยประกันชีวิต เปิดเผยว่า ในช่วงไตรมาสแรกบริษัทมียอดขายเติบโตไม่มากนัก และต่ำกว่าเป้าประมาณ 10% เนื่องจากฐานลูกค้าส่วนใหญ่ 70% อยู่ในภูมิภาค ได้รับผลกระทบจากภาวะเศรษฐกิจชะลอตัว ทำให้เบี้ยใหม่ชะลอตัวลงตามไปด้วย แต่เบี้ยต่ออายุยังไม่ได้รับผลกระทบ ยังมีสัดส่วนประมาณ 80%
อย่างไรก็ตาม ในเดือน เม.ย.-พ.ค.นี้ บริษัทได้ใช้กลยุทธ์ส่งเสริมการขายใหม่กระตุ้นยอด โดยจะให้โบนัสพิเศษเป็นเงินสดเพิ่มกับตัวแทนที่ทำยอดขายในกรมธรรม์บางประเภทได้ตามเป้า นอกจากผลตอบแทนปกติ ซึ่งเป็นครั้งแรกที่นำกลยุทธ์ดังกล่าวมาใช้ คาดว่าจะทำให้ลูกค้าที่ถือมากกว่า 1 กรมธรรม์ เพิ่มขึ้นจาก 20% เป็น 25% 
“ปีนี้เชื่อว่ายอดขายยังดีอยู่ แต่เราก็ต้องปรับกลยุทธ์ให้สอดคล้องกับสถานการณ์ด้วย เช่น ตอนนี้ดอกเบี้ยต่ำ เราก็จะนำแบบประกันระยะสั้นที่ให้ผลตอบแทนดีกว่ามาขาย มีผลตอบแทนสูงสุดถึง 3.46% ซึ่งกลุ่มลูกค้าในกรุงเทพฯ และหัวเมืองใหญ่ยังมีความต้องการสูง และมีสัดส่วนถึง 30% ของฐานลูกค้าทั้งหมด” นายสวัสดิ์ กล่าว
นายเชาว์พันธุ์ พันธุ์ทองกรรมการผู้จัดการ บริษัท แอ๊ดวานซ์ไลฟ์ ประกันชีวิต กล่าวว่า ปีนี้ตั้งเป้าเบี้ยเพิ่ม 10% ที่ 1,300 ล้านบาท จากช่องทางเทเลมาร์เก็ตติ้ง 550 ล้านบาท ประกันกลุ่ม 80 ล้านบาท ที่ปรึกษาวางแผนการเงิน 650 ล้านบาท และเน้นเพิ่มรายได้จากค่าธรรมเนียมให้มากขึ้น โดยตั้งเป้าเพิ่มการบริหารสินทรัพย์ด้านกองทุนรวมจาก 1,000 ล้านบาท เป็น 3,000 ล้านบาท และคาดว่าในอีก 3-5 ปี จะเพิ่มเป็น 5,000 ล้านบาท